V sezoni 2006 je bil testni dirkač moštva Midland v Formuli 1 ter se je na štirih Velikih nagradah udeležil prostih treningov kot tretji dirkač. Na položaju testnega dirkača je ostal tudi v sezoni 2007, le moštvo se je preimenovalo v Spyker. Na domači progi Nürburgring, kjer se je tega leta odvijala dirka za Veliko nagrado Evrope, je dobil prvo priložnost dirkati v Formuli 1 kot ekipni kolega rojaka Adriana Sutila po tem, ko so pri Spykerju odpustili Christijana Albersa. Dirko je začel odlično, saj je najbolje izkoristil hud naliv le nekaj minut po štartu dirke ter med drugim in osmim krogom celo vodil, nato pa je moral v trinajstem krogu odstopiti zaradi napake na hidravličnem sistemu dirkalnika. To je ostal njegov edini nastop na dirki Formule 1, saj je v ostanku sezone sedež drugega dirkača pri Spykerju prevzel Sakon Jamamoto.